วรรณขายกองทุนตราสารหนี้3เดือนจ่าย2.8%
บลจ.วรรณ เปิดขายกองทุนเปิดวรรณตราสารหนี้ 3M2 (1FIX-3M2) ระหว่างวันที่ 6-13 มิ.ย.54 ชูผลตอบแทนดีกว่าฝากธนาคาร ลงทุน 3 เดือนจ่าย 2.80% ต่อปี
3 มิ.ย. 2554

บลจ.วรรณ เปิดขายกองทุนเปิดวรรณตราสารหนี้ 3M2 (1FIX-3M2) ระหว่างวันที่ 6-13 มิ.ย.54 ชูผลตอบแทนดีกว่าฝากธนาคาร ลงทุน 3 เดือนจ่าย 2.80% ต่อปี
น.ส.ทิวารัตน์ เตชะมีเกียรติชัย กรรมการรองกรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ  เปิดเผยว่า บลจ.วรรณ จะเปิดเสนอขายหน่วยลงทุนครั้งแรกของกองทุนเปิดวรรณตราสารหนี้ 3M2 (1FIX-3M2) ระหว่างวันที่ 6-13 มิ.ย.2554 โดยกองทุนมีนโยบายลงทุนในตั๋วเงินคลัง พันธบัตรธนาคารแห่งประเทศไทย หรือตราสารหนี้ที่มีคุณภาพและให้ผลตอบแทนที่เหมาะสมที่เสนอขายในประเทศและหรือต่างประเทศที่ได้รับการจัดอันดับความน่าเชื่อถือของตราสารหรือของผู้ออกตราสาร
นอกจากนี้ กองทุนอาจพิจารณาลงทุนในพันธบัตรหรือเงินฝากหรือตราสารแห่งหนี้ที่เสนอขายในต่างประเทศ ไม่เกิน 79% ของมูลค่าทรัพย์สินสุทธิของกองทุน  ทั้งนี้ กรณีที่กองทุนมีการลงทุนในพันธบัตรหรือตราสารหนี้ที่เสนอขายในต่างประเทศ กองทุนจะลงทุนในสัญญาซื้อขายล่วงหน้าเพื่อลดหรือป้องกันความเสี่ยงด้านอัตราแลกเปลี่ยนทั้งหมด 
กองทุนนี้มีลักษณะพิเศษคือ บริษัทจะดำเนินการรับซื้อคืนหน่วยลงทุนโดยอัตโนมัติ ทุกๆ 3 เดือน เฉพาะในส่วนของดอกเบี้ย คาดผลตอบแทนหลังหักค่าใช้จ่ายประมาณ 2.8%ต่อปี ข้อมูล ณ วันที่ 2 มิ.ย.54 ผู้ลงทุนมีโอกาสรับผลตอบแทนที่ดี เนื่องจากแนวโน้มอัตราดอกเบี้ยยังมีโอกาสปรับตัวสูงขึ้นอีก กองทุนนี้จึงเหมาะสำหรับผู้ที่ต้องการผลตอบแทนที่สูงกว่าเงินฝาก สามารถลงทุนได้ด้วยเงินขั้นต่ำเพียง 10,000 บาท โครงการนี้มีมูลค่า 1,000 ล้านบาท คาดว่าจะได้รับการตอบรับที่ดีจากผู้ลงทุน